Komunikazzjoni mill-Kummissjoni lill- Parlament Ewropew, lill-Kunsill, lill-Kumitat Ekonomiku u Soċjali Ewropew u lill-Kumitat tar-Reġjuni - It-trasformazzjoni tad-dividend diġitali f'benefiċċji soċjali u fi tkabbir ekonomiku {SEC(2009) 1436} {SEC(2009) 1437} /* KUMM/2009/0586 finali */





[pic] | IL-KUMMISSJONI TAL-KOMUNITAJIET EWROPEJ | Brussell, 28.10.2009 COM(2009) 586 finali KOMUNIKAZZJONI MILL-KUMMISSJONI LILL- PARLAMENT EWROPEW, LILL-KUNSILL, LILL-KUMITAT EKONOMIKU U SOĊJALI EWROPEW U LILL-KUMITAT TAR-REĠJUNI It-trasformazzjoni tad-dividend diġitali f'benefiċċji soċjali u fi tkabbir ekonomiku {SEC(2009) 1436}{SEC(2009) 1437} KOMUNIKAZZJONI MILL-KUMMISSJONI LILL- PARLAMENT EWROPEW, IL-KUNSILL, IL-KUMITAT EKONOMIKU U SOĊJALI EWROPEW U L-KUMITAT TAR-REĠJUNI It-trasformazzjoni tad-dividend diġitali f'benefiċċji soċjali u fi tkabbir ekonomiku (Test b'rilevanza għaż-ŻEE) WERREJ 1. Wasal il-waqt għal azzjoni fil-livell tal-UE dwar id-dividend diġitali 3 2. Passi lejn għan komuni 4 3. Azzjoni urġenti biex jitqanqlu l-benefiċċji inizjali 6 4. Miżuri li jirrikjedu deċiżjoni strateġika 8 5. Antiċipazzjoni għal titjib ulterjuri fl-użu tad-dividend diġitali 9 6. Konklużjoni 11 1. WASAL IL-WAQT GħAL AZZJONI FIL-LIVELL TAL-UE DWAR ID-DIVIDEND DIġITALI Il-bidla minn televiżjoni terrestri analogue għal wieħed diġitali fl-Ewropa se tagħti aċċess għal frekwenzi importanti ħafna tar-radju minħabba l-effiċjenza akbar tat-trażmissjoni ta' xandir diġitali. Dan 'id-dividend diġitali' għandu potenzjal kbir għall-provvista ta' firxa wiesgħa ta' servizzi, minħabba li s-sinjali tar-radju f'din il-medda jivvjaġġaw 'il bogħod u t-tagħmir jista' jintuża faċilment minn ġewwa d-djar. Huwa jirrappreżenta opportunità unika għall-Ewropa biex tilħaq id-domanda dejjem tikber għall-ispettru tar-radju b'mod partikolari għall-provvista ta' broadband bla wajers, u b'hekk ipaċi l-firda diġitali u jistimula t-tħaddin ta' servizzi ġodda bla wajers bħalma hija l-ġenerazzjoni li jmiss ta' broadband mobbli, filwaqt li jappoġġja l-iżvilupp ta' xandir terrestri. Għalhekk jista' jagħti kontribut sinifikanti għall-għanijiet ta' Liżbona tal-kompetittività u t-tkabbir ekonomiku u jista' jissodisfa wħud mill-ħtiġijiet soċjali, kulturali u ekonomiċi importanti taċ-ċittadini Ewropej. L-ispettru tad-dividend diġitali[1] għandu jsir disponibbli madwar l-Ewropa fi żmien relattivament qasir, minħabba li l-Istati Membri għandhom ilestu d-diżattivazzjoni tat-televiżjoni analogue mhux aktar tard mill-2012[2]. Huwa essenzjali li din it-tieqa ta' opportunità tintuża biex tiżgura livell xieraq ta' koordinazzjoni fl-Unjoni Ewropea biex taħsad il-benefiċċji soċjali u ekonomiċi sħaħ possibbli minn aċċess għal dan l-ispettru, u biex tagħti pjan ċar ta' rotta tal-UE għall-Istati Membri li għaddejjin b'rittmi differenti minħabba diskrepanzi fiċ-ċirkustanzi nazzjonali. Għalhekk, f'din il-Komunikazzjoni, il-Kummissjoni qed tagħti deskrizzjoni qasira ta' ġabra ta' proposti għal strateġija komuni għad-dividend diġitali fl-Ewropa, biex ikun jista' jsir progress minnufih fir-rigward tal-isfidi urġenti filwaqt li jitħalla spazju għal tħejjija adegwata għall-kwistjonijiet ewlenin strateġiċi u kwistjonijiet li jifirxu fuq medda itwal ta' żmien li għandhom jiġu deċiżi flimkien. Hija telabora fuq il-Komunikazzjoni tal-Kummissjoni 2007 dwar id-dividend diġitali[3],li stipulat il-ħtieġa għal strateġija komuni bħal din, kif ukoll il-Konklużjonijiet tal-Kunsill[4] u r-Riżoluzzjoni tal-Parlament Ewropew[5], li ġew adottati b'reazzjoni għal dik l-inizjattiva inizjali ta' politika. Il-kriżi ekonomika diġà enfasizzat biċ-ċar l-urġenza li nimxu 'l quddiem fir-rigward ta' dawn il-proposti, b'mod partikolari biex isir disponibbli biżżejjed spettru tar-radju għall-komunikazzjoni bla wajers. Dawn it-teknoloġiji u s-servizzi bħalissa jirrappreżentaw l-iktar ħolqa eċitanti fil-katina tal-innovazzjoni teknoloġika, u huma essenzjali biex jinkisbu progressi ulterjuri ta' effiċjenza u ta' ffrankar tal-ispejjeż fl-ekonomija usa'. Għalhekk huma mutur ewlieni għar-rilanċ ekonomiku. Il-Kummissjoni għarfet l-importanza tal-infrastruttura tal-broadband b'veloċità għolja għal ħafna mill-iżviluppi li huma kruċjali għat-tranżizzjoni għal ekonomija diġitali li hija intensiva fuq l-għarfien u li tuża ammont baxx ta' karbonju[6]. Il-Pjan ta' Rilanċ Ekonomiku[7], li tħaddan mill-Kunsill, diġà stipula mira ta' kopertura ta' broadband ta' 100 % li għandha tinkiseb bejn l-2010 u l-2013[8]. F'dan il-proċess, l-applikazzjonijiet bla wajers għandhom rwol importanti xi jwettqu, b'mod partikolari għall-provvista ta' servizzi tal-broadband bla wajers lil żoni rurali fejn l-infrastruttura bil-wajers mhijiex prattika, kif ukoll biex jistimulaw l-adozzjoni tal-broadband mobbli fost il-kategoriji kollha ta' ċittadini. Fil-prattika, ir-riżorsi meħtieġa tal-ispettru jistgħu jiġu mobilizzati biss billi jingħata aċċess bikri lid-dividend diġitali, minħabba li dan huwa l-aqwa u l-ikbar ammont ta' spettru li se jsir effettivament disponibbli fl-Ewropa fil-futur prevedibbli. Il-ftuħ tal-ispettru tad-dividend diġitali għal servizzi differenti joħloq opportunità partikolari għall-operaturi tan-netwerk tal-boradband bla wajers biex jirbħu spettru tar-radju siewi. Dan għandu jippermetti kompetizzjoni aktar effettiva fil-provvista tas-servizzi tal-broadband.[9] Iż-żieda fir-riżorsi tal-ispettru se toħloq ukoll opportunitajiet ġodda għall-innovazzjoni. L-iktar oppotunitajiet evidenti għall-innovazzjoni huma fix-xandir, minħabba li d-dividend diġitali joffri ammonti kbar ta' spettru għax-xandara biex jiżviluppaw is-servizzi tagħhom. Se jkun hemm ukoll bosta opportunitajiet f'setturi orjentati lejn is-servizzi, li jipprovdu benefiċċji soċjali sinifikanti bħalma huma l-kura tas-saħħa, it-tagħlim permezz tal-internet jew l-e-government, aċċessibilità għall-internet u f'żoni fejn intrapriżi ta' daqs żgħir u medju jistgħu jiksbu vantaġġ ta' aċċess aħjar għall-ekonomja. Skont studju riċenti tal-Kummissjoni[10], il-koordinazzjoni Ewropea xierqa tal-ispettru tad-dividend diġitali bħala entità sħiħa, jekk tinkiseb qabel l-2015, għandha żżid il-potenzjal ekonomiku tagħha b'EUR 20 sa 50 biljun ulterjuri fuq 15-il sena, u dan jiddipendi primarjament fuq il-livell konkret tad-domanda futura għal servizzi bħalma huma xandir terrestri avvanzat u broadband bla wajers. Il-persuni li jfasslu l-politika issa huma kompletament konxji mill-vantaġġ li din l-opportunità tinħataf fi żmien ta' Rilanċ ekonomiku. Id-dibattitu fl-Ewropa dwar il-mod kif għandhom jinħolqu sinerġiji bejn l-Istati Membri u l-mod kif tiġi żgurata koordinazzjoni effiċjenti tal-ispettru żdied b'rata mgħaġġla matul dawn l-aħħar xhur, u wasal iż-żmien li naġixxu flimkien mingħajr dewmien. 2. PASSI LEJN GħAN KOMUNI 2.1. Passi preparatorji fil-livell ta' politika tal-UE L-ewwel passi Fl-2005 l-Kummissjoni identifikat ir-rilaxx tad-dividend diġitali fl-Ewropa bħala prijorità tal-politika tal-ispettru, fil-Komunikazzjoni tagħha dwar il-Konferenza Reġjonali ta' Radjukomunikazzjoni tal-ITU (RRC-06)[11]. Wara dan il-Kummissjoni għamlet sejħa biex isiru sforzi fil-Konferenza Dinjija tal-Komunikazzjoni (WRC-07)[12] biex is-servizzi mobbli jingħataw l-istess status bħal servizzi tax-xandir, għan li nkiseb parzjalment[13]. F'Novembru 2007, il-Kummissjoni ssuktat b'Komunikazzjoni ewlenija li tiddeskrivi fil-qosor il-ħtieġa li tinkiseb koordinazzjoni xierqa tal-UE, u strateġiji possibbli għaliha[14]. Tħejjija teknika taħt l-awspiċji ta' KEPT (Konferenza Ewropea tal-Amministraturi tal-Posta u t-Telekomunikazzjoni) F'konformità mal-qafas ta' politika tal-UE, il-Kummissjoni talbet, permezz ta' mandat formali, kontribut tekniku mill-esperti tal-Istati Membri fil-KEPT[15]. Fir-reazzjoni tagħha lill-Kummissjoni, il-KEPT tat l-elementi tekniċi essenzjali, meħtieġa għall-koeżistenza ta' netwerks ta' qawwa baxxa/medja bidirezzjonali (pereżempju għal broadband bla wajers) u netwerks tradizzjonali b'qawwa għolja tax-xandir fl-ispettru tad-dividend diġitali. Dan wassal għal ħidma preparatorja ulterjuri għall-armonizzazzjoni teknika tas-subfaxxa 790-862 MHz. Studju tal-Kummissjoni dwar l-aspetti soċjo-ekonomiċi Biex tifhem l-impatt soċjali u ekonomiku tal-użi potenzjali li jistgħu jsiru mid-dividend diġitali f'xenarji differenti, il-Kummissjoni wettqet studju fuq skala kbira biex tanalizza u tivvaluta l-aspetti spċjali u ekonomiċi varji permezz tal-applikazzjoni ta' mudelli ekonomiċi xierqa[16]. Ir-riżultati tal-istudju servew ta' kontribut ewlieni fl-iżvilupp tal-proposti inklużi f'din il-Komunikazzjoni. Konsultazzjonijiet estensivi Il-Kummissjoni kkonsultat ma' firxa wiesgħa ta' partijiet interessati f'modi differenti, inklużi intervisti mal-partijiet interessati li saru mill-konsulenti, seduta formali tal-partijiet interessati, żewġ workshops ddedikati tal-Istati Membri, konsultazzjoni tal-Grupp tal-Politika tal-Ispettru tar-Radju, u fl-aħħar nett konsultazzjoni pubblika dwar il-proposti attwali[17]. 2.2. Pjan tar-rotta tal-UE bħala l-pass prattiku 'l quddiem Mil-lat prattiku, qed jiġi propost li l-koordinazzjoni meħtieġa tinkiseb permezz ta' qbil dwar 'pjan ta' mappa tal-UE' komuni għall-implimentazzjoni ta' ġabra ta' azzjonijiet miftiehma. Parti kbira minn dawn l-azzjonijiet għandhom jikkonċentraw fuq it-tkabbir ulterjuri tad-daqs u l-kwalità tad-dividend diġitali lil hinn minn dak li jista' jinkiseb individwalment mill-Istati Membri. Barra minn hekk, il-pjanijiet iridu jkunu flessibbli biżżejjed biex jakkomodaw l-ispeċifiċitajiet nazzjonali speċjalment fid-dawl tal-qagħdiet differenti li ntirtu fir-rigward tax-xandir terrestri. Fl-istess waqt, il-pjan ta' rotta għandu jrawwem konverġenza li tifrex fuq medda twila ta' żmien bejn strateġiji nazzjonali differenti, bil-ħsieb ta' appoġġ tal-innovazzjoni, li jibbenefika l-konsumaturi, isaħħaħ is-suq waħdieni, u jżid il-kompetittività tal-UE. 2.3. Tħaddin mill-Parlament Ewropew u l-Kunsill Uħud mill-għażliet importanti li jridu jsiru mil-lat ta' prijoritajiet tal-UE għad-dividend diġitali huma fundamentalment ta' natura politika. Għalhekk, se jkun importanti għall-Parlament u l-Kunsill li jkunu involuti bis-sħiħ kemm fit-tħejjija kif ukoll fid-deċiżjonijiet ewlenin dwar il-partijiet strateġiċi tal-pjan ta' rotta. L-ispettru tad-dividend diġitali jfisser opportunità maġġuri biex tiġi introdotta strateġija ta' ġestjoni aktar flessibbli tal-ispettru, u għalhekk il-proposti f'din il-Komunikazzjoni għandhom ikunu kontribut importanti għall-iżvilupp ta' metodu strateġiku għall-politika tal-ispettru. Il-Kummissjoni biħsiebha torbot fuq il-programm futur tal-politika tal-ispettru tar-radju, kif stipulat fl-abbozz tar-riforma tal-qafas regolatorju għall-komunikazzjoni elettronika[18], li mistennija li tiġi adottata fix-xhur li ġejjin, bħala l-mezz li jiġi żgurat it-tħaddin mill-Parlament Ewropew u l-Kunsill tal-elementi strateġiċi ewlenin fil-pjan futur ta' rotta tal-UE dwar id-dividend diġitali. 2.4. Il-pass li jmiss — il-proposti tal-Kummissjoni għal azzjoni Il-proposti tal-Kummissjoni, stipulati hawn taħt, jiddistingwu b'mod ċar bejn dawk l-azzjonijiet li għalihom diġà jeżisti appoġġ konsiderevoli, u li jridu jittieħdu issa biex jindirizzaw l-għanijiet immedjati ta' politika ta' tkabbir ekonomiku u t-tpaċija tad-dividiend diġitali, u biex jipprovdu ċarezza lill-Istati Membri li jinsabu fuq quddiem nett f'li jaqilbu għad-diġitali, u dawk l-azzjonijiet li jirrikjedu diskussjoni u qbil mal-Parlament Ewropew u l-Kunsill. 3. AZZJONI URġENTI BIEX JITQANQLU L-BENEFIċċJI INIZJALI Biex jiġi żgurat li d-dividend diġitali jista' jikkontribwixxi b'mod effettiv u f'waqtu għall-isforzi tar-rilanċ ekonomiku tal-UE, u biex jiġu massimizzati l-benefiċċji tal-konsumatur, għandhom jitwettqu b'urġenza żewġ azzjonijiet ewlenin. L-iskop huwa wkoll il-prevenzjoni li titfaċċa qagħda frammentata fost l-Istati Membri li xxekkel it-twaqqif ta' suq waħdieni għas-servizzi u t-tagħmir u l-ekonomiji tal-iskala sinifikanti li dan jimplika, bla ma jiġu preġudikati d-deċiżjonijiet strateġiċi li fadal ta' politika li għandhom jittieħdu mill-Parlament Ewropew u l-Kunsill. Dawn l-azzjonijiet urġenti huma s-suġġett tar-Rakkomandazzjoni tal-Kummissjoni 'L-iffaċilitar tal-liberazzjoni tad-dividend diġitali fl-Unjoni Ewropea'[19]. 3.1. Il-kisba ta' diżattivazzjoni sħiħa tat-televiżjoni analogue sal-2012 Id-deċiżjoni strateġika biex jintemm b'mod progressiv ix-xandir diġà ttieħdet, iżda, minkejja l-impenji politiċi preċedenti għad-data tal-mira tal-UE tal- 2012, id-data reali ta' diżattivazzjoni sħiħa fl-Ewropa għadha inċerta. Billi d-dividend diġitali se jsir kompletament disponibbli biss ladarba ssir id-diżattivazzjoni tax-xandir analogue, huwa kruċjali li dan il-proċess jitlesta f'waqtu fl-Istati Membri kollha. L-Istati Membri li għadhom ma lestewx li jaqilbu għad-diġitali mitluba li jsostnu l-impenn tagħhom għad-diżattivazzjoni sħiħa tax-xandir televiżiv analogue billi jaċċettaw id-data mmirata tal-UE tal-1 ta' Jannar 2012, u biex ilestu l-miżuri preparatorji meħtieġa. 3.2. Forniment ta' mudell għall-ftuħ koerenti tas-subfaxxa 790-862 MHz għas-servizzi tal-komunikazzjoni elettronika permezz tal-adozzjoni ta' kundizzjonijiet tekniċi armonizzati ta' użu Għadd ta' Stati Membri[20] diġà jinsabu, jew dalwaqt se jkunu, f'pożizzjoni biex jiddeċiedu li jiftħu s-subfaxxa 790-862 MHz għas-servizzi tal-komunikazzjoni elettronika. Fid-dawl li l-Istati Membri jinsabu taħt pressjoni dejjem tiżdied biex jieħdu azzjoni, jekk ma jirnexxilhomx jipprovdu mudell tal-Komunità għal strateġija kkoordinata bħala kwistjoni ta' urġenza se jkun hemm ir-riskju ta' frammentazzjoni fis-suq intern u t-telfa tal-ekonomiji tal-iskala li kienu jinkisbu kieku mhux hekk. Il-Kummissjoni biħsiebha tippreżenta lill-Kumitat tal-Ispettru tar-Radju (RSC) skont id-Deċiżjoni tal-Ispettru tar-Radju[21] abbozz ta' deċiżjoni tal-KE dwar l-armonizzazzjoni teknika tas-subfaxxa 790-862 MHz għal opinjoni regolatorja qabel l-aħħar tal-2009. Id-deċiżjoni ma għandhiex tobbliga Stat Membru li jiftaħ subfaxxa għal użi ġodda apparti użi ta' xandir, iżda jekk u meta Stat Membru jiddeċiedi li jagħmel hekk, ikollu mbagħad isegwi l-parametri tekniċi komuni. Dan huwa f'konformità mal-pożizzjoni tal-Grupp ta' Politika tal-Ispettru tar-Radju (Radio Spectrum Policy Group - RSPG), stipulat fid-dettall fl-Opinjoni tiegħu dwar id-dividend diġitali[22], li tirrakkomanda li l-Kummissjoni taġixxi bla dewmien biex tappoġġja d-disponibilità tal-parti ta' fuq tad-dividend diġitali (is-subfaxxa 790-862 MHz) fuq bażi newtrali għal servizzi ta' komunikazzjoni elettronika. RSPG jagħti l-parir ukoll li l-Kummissjoni għandha tagħmel il-proposta finali tagħha fir-rigward tas-subfaxxa mhux aktar tard mill-31 ta' Ottubru 2009 biex tagħti żmien biżżejjed lill-partijiet interessati biex jippjanaw l-investimenti u jlestu t-tħejjija teknika meħtieġa qabel id-diżattivazzjoni proprja tal-analogue fl-2012[23]. Huwa essenzjali li l-Istati Membri jappoġġjaw sforzi regolatorji diretti lejn kundizzjonijiet armonizzati tal-użu tas-subfaxxa 790-862 MHz u jevitaw kwalunkwe azzjoni li tista' tfixkel l-applikazzjoni tal-miżura tal-armonizzazzjoni teknika li qed tiġi ppjanata fil-livell tal-UE. It-tħejjijiet tekniċi meħtieġa biex is-subfaxxa ssir disponibbli għandhom jinkludu arranġamenti adattati biex jevitaw t-tħarbit lil servizzi eżistenti u l-operat tat-tagħmir. 4. MIżURI LI JIRRIKJEDU DEċIżJONI STRATEġIKA Ċerti miżuri meħtieġa biex jinħasdu l-benefiċċji sħaħ tad-dividend diġitali jinvolvu għażliet politiċi aktar milli tekniċi, u għalhekk jirrikjedu li l-Parlament Ewropew u l-Kunsill ikunu kompletament involuti fl-istipular tal-kundizzjonijiet strateġiċi obbligati. Dan jista' jinkiseb permezz ta' qafas fornut mill-programm imminenti tal-politika tal-ispettru li wkoll għandu jkun parti integrali tal-Aġenda Diċitali Ewropea[24]. 4.1. Adozzjoni ta' pożizzjoni komuni tal-UE bil-ħsieb ta' koordinazzjoni transkonfinali aktar effettiva mal-pajjiżi tal-UE L-użu futur tal-faxxa UHF fil-pajjiżi terzi li jinsabu mal-fruntieri tal-UE huwa ta' importanza fundamentali minħabba li se jinfluwenza l-mod kif id-dividend diġitali jista' jintuża fl-Istati Membri affetwati mill-interferenza transkonfinali. Huwa se jinfluwenza wkoll Stati Membri oħra permezz ta' konsegwenzi indiretti. L-azzjoni minn pajjiżi terzi ġirien għandha jkollha impatt ukoll mil-lat tal-ekonomiji tal-iskala u l-ambitu li jistgħu jinkisbu fir-reġjun usa' fir-rigward ta' servizzi futuri innovattivi. Fuq dan l-isfond, il-Konferenza Dinjija tar-Radju li jmiss fil-bidu tal-2012 se tkun deċisiva mil-lat ta' influwenza ta' direzzjonijiet strateġiċi futuri li għandhom jittieħdu f'pajjiżi terzi. Għalhekk huwa importanti li l-Istati Membri juru impenn għall-politika tad-dividend diġitali fuq livell internazzjonali billi jiddefendu pożizzjoni komuni tal-UE dwar l-għanijiet ewlenin. L-adozzjoni ta' pożizzjoni komuni tal-UE dwar aspetti ewlenin tad-dividend diġitali għan-negozjati tal-Konferenza Dinjija tar-Radju, appoġġjata mill-Parlament Ewropew u l-Kunsill, għandha ttejjeb bil-qabda l-effettività tal-UE fl-iżgurar ta' appoġġ għall-pożizzjoni li tieħu. Barra minn dan, il-Kummissjoni tsita' tipprovdi għajnuna lill-Istati Membri fin-negozjati tagħhom ma' pajjiżi li mhumiex parti mill-UE fuq bażi bilaterali u multilaterali[25]. 4.2. Il-kisba tal-ftuħ madwar l-UE sħiħa tas-subfaxxa 790-862 MHz għas-servizzi tal-komunikazzjoni elettronika L-istudju tal-Kummissjoni analizza l-mod kif ir-riżultati ekonomiċi u l-ispejjeż meta mqabbla mal-benefiċċji jvarjaw f'taħlita ta' xenarji għall-provvista u d-domanda tal-ispettru[26] fuq perjodu ta' 15-il sena, li jibda mill-2012. Dan wera li l-ftuħ ta' parti waħda tad-dividend diġitali — is-subfaxxa 790-862 MHz — għal servizzi broadband bla wajers sal-2015, fl-Istati Membri kollha u taħt kundizzjonijiet komuni ta' użu, għandu jiġġenera valur miżjud[27] meta mqabbel mal-inizjattivi nazzjonali individwali ta' mill-inqas EUR 17-il biljun u sa EUR 44 biljun skont ir-rata tal-iżvilupp tas-servizzi broadband bla wajers f'din is-subfaxxa[28]. Għal din ir-raġuni, l-istudju identifika l-ftuħ tas-subfaxxa 790-862 MHz, li diġà qiegħda tiġi kkunsidrata f'bosta Stati Membri, bħala l-aktar mod pragmatiku biex jintrebħu benefiċċji immedjati mid-dividend diġitali. Hija wkoll ir-raġuni li minħabba fiha l-Kummissjoni qed tipproponi l-adozzjoni ta' miżura teknika urġenti dwar dik is-subfaxxa partikolari. Minkejja dan, din l-armonizzazzjoni teknika ma għandhiex tobbliga lill-Istati Membri biex jirtiraw it-trażmettituri ta' qawwa għolja tax-xandir jew biex jiftħu s-subfaxxa għas-servizzi tal-komunikazzjoni elettronika, minħabba l-ħtieġa li jittieħdu inkunsiderazzjoni s-sitwazzjonijiet differenti fir-rigward tax-xandir terrestri fl-Istati Membri. Biex jinkisbu l-benefiċċji sħaħ ta' armonizzazzjoni tal-UE, il-Kummissjoni tista' tipproponi lill-Parlament Ewropew u l-Kunsill li l-Istati Membri jieqfu jużaw is-subfaxxa 790-862 MHz għal servizzi tax-xandir ta' qawwa għolja u jimplimentaw kompletament id-deċiżjoni tal-armonizzazzjoni teknika tl-UE sa ċerta data li għandha tinqabel fil-livell tal-UE. Benefiċċju ieħor li tiġi stipulata data ta' skadenza biex is-subfaxxa ssir disponibbli għal servizzi ġodda huwa li b'hekk tiġi evitata sitwazzjoni fejn l-Istati Membri li ma battlux is-subfaxxa tat-trażmissjonijiet tax-xandir ixekklu l-iżvilupp effettiv ta' servizzi ġodda f'oħrajn minħabba l-interferenza transkonfinali, u b'hekk jimpedixxu l-kopertura sħiħa tal-applikazzjonijiet broadband bla wajers. 4.3. Applikazzjoni ta' livell minimu ta' effiċjenza tal-ispettru fir-rigward ta' użi futuri tad-dividend diġitali L-ispettru tad-dividend diġitali huwa riżors pubbliku skars u prezzjuż li jaqdi ħtiġijiet kulturali, ekonomiċi u soċjali. Għalhekk huwa importanti li l-utenti potenzjali kollha jkollhom inċentiv li jiżguraw l-użu effiċjenti tiegħu, għalkemm għandu jinżamm amment li dan jista' jinvolvi spejjeż addizzjonali għall-investiment f'teknoloġiji effiċjenti. Dan il-proċess jista' jiġi ffaċilitat ħafna billi jsir qbil dwar livell minimu għall-użu effiċjenti ta' spettru li għandu jintlaħaq minn kull utent tad-dividend diġitali. Biex jiġi żgurat l-aqwa użu possibbli tad-dividend diġitali, u biex jinħoloq qafas koerenti għal miżuri tekniċi speċifiċi dwar effiċjenza tal-ispettru, jistgħu jiġu adottati rekwiżiti minimi komuni għall-użu effiċjenti tad-dividend diġitali għall-applikazzjonijiet kollha. F'dawn iż-żminijiet ta' restrizzjonijiet finanzjarji gravi, il-kisba ta' dan l-għan tirrikjedi impenn politiku ċar, biex il-partijiet interessati kollha jiġu konvinti mill-vantaġġ kollettiv ta' inizjattiva bħal din, flimkien ma' pjan ċar għall-implimentazzjoni. 5. ANTIċIPAZZJONI GħAL TITJIB ULTERJURI FL-UżU TAD-DIVIDEND DIġITALI Li tindirizza n-natura dejjem tevolvi tad-dividend diġitali huwa proċess 'dinamiku': l-iżviluppi fit-teknoloġija, is-servizzi, id-domanda tas-suq u r-rekwiżiti tas-soċjetà se jirrikjedu l-azzjonijiet stabbiliti skont il-pjan tar-rotta biex jevolvu b'mod parallel. Minbarra l-azzjonijiet urġenti u strateġiċi li huma ppreżentati hawn fuq, hemm ukoll inizjattivi li jħarsu aktar 'il quddiemli jistgħu jwasslu għal żidied ulterjuri fid-daqs potenzjali u l-kapaċità ta' użu tad-dividend diġitali fuq medda twila ta' żmien. Il-kapaċità addizzjonali li tsitsa' tinkiseb għandha tippermetti l-UE biex tiffaċċja sfidi futuri, bħalma hija żieda f'daqqa tad-domanda għall-ispettru għal applikazzjonijiet li huma ġodda, u li huma minnhom infushom imprevedibbli. Iċ-ċikli twal ta' ppjanar tal-ispettru jirrikjedu li inizjattivi bħal dawn jinqablu qabel sewwa ma jipproduċu l-effetti (tipikament ħames sa għaxar snin minn qabel), u jkunu preċeduti minn stima tal-impatt adattata kif ukoll minn analiżi tal-impatt kompetittiv potenzjali tagħhom. Fost l-iktar inizjattivi promettenti identifikati fl-istudju tal-Kummissjoni hemm: 1. Il-promozzjoni ta' kollaborazzjoni bejn l-Istati Membri biex jaqsmu flimkien pjanijiet ta' operat tan-netwerks tax-xandir (pereżempju migrazzjoni minn MPEG-4 jew DVB-T2). Il-kooperazzjoni tal-UE tista' timmira li tistipula dati ta' mira għall-migrazzjoni tan-netwerks għal standards aktar effiċjenti mil-lat tal-ispettru u biex tipproduċi linji gwida komuni għall-implimentazzjoni. 2. L-obbligu li r-riċevituri televiżivi diġitali kollha mibjugħa fl-UE wara ċerta data (li għad trid tiġi stabbilita) ikunu lesti biex jaħdmu bi standard ta' kumpressjoni ta' trażmissjoni diġitali tal-ġenerazzjoni l-ġdida bħalma huwa l-istandard H264/MPEG-4 AVC. Tagħmir bħal dan għand jkun ukoll 'kompatibbli b'mod retroattiv' ma' standards iktar antiki biex tiġi żgurata reċezzjoni ssuktata ta' trażmissjonijiet li jużaw l-istandards li jkunu ntirtu. Miżura ambizzjuża bħal din, li diġà kien hemm il-pijunieri tagħha fi Franza u hija ppjanata fi Spanja, għandha tiġġenera massa kritika ta' tagħmir televiżiv bi prestazzjoni għolja fl-Ewropa u taċċellera l-operat tal-infastrutturi relatati tan-netwerks. 3. L-istipular ta' standard minimu għall-kapaċità tar-riċevituri diġitali televiżivi li jirreżistu l-interferenza (immunità għall-interferenza). Manifatturi u operaturi tat-tagħmir ilhom għal xi żmien jindirizzaw il-ħtieġa li jiġi żgurat li t-terminals tal-komunikazzjoni elettronika u r-riċevituri tat-televiżjoni ma jinterferixxux ma' xulxin. Filwaqt li l-parametri tekniċi li jirregolaw l-użu ta' parti mill-faxxa UHF għall-komunikazzjoni bla wajers għandhom jipprevjenu interferenza ta' ħsara għas-sinjali televiżivi, standard minimu għall-kapċità tar-riċevituri li jirreżistu interferenza possibbli għandu jagħti garanzija ta' riċezzjoni ta' kwalità aqwa għall-konsumaturi kif ukoll inaqqas l-ispiża ta' kwalunkwe miżura ta' protezzjoni mill-interferenza li tista' tkun rekwiżit għal tagħmir li jopera f'faxex ta’ frekwenzi qrib xulxin. 4. Il-kunsiderazzjoni ta' operat usa' għan-Netwerks ta' Frekwenza Unika (Single Frequency Networks - SFNs). Dawn in-netwerks huma ħafna aktar effiċjenti mil-lat ta' spettru minħabba li jistgħu jkopru żoni ġeografiċi ikbar mingħajr ma jbiddlu l-frekwenzi li jġorruhom, iżda l-prestazzjoni reali tagħhom għad trid tiġi vvalutata fil-prattika. L-istati Membri jistgħu jintalbu biex ipartu l-esperjenzi tagħhom fir-rigward tal-operat SFN, bl-għajnuna tal-Kumitat tal-Ispettru tar-radju biex jiġbor u jivvaluta t-tagħrif. 5. L-appoġġ ta' riċerka fis-sistemi tal-komunikazzjoni mobbli 'aġili mil-lat ta' frekwenza'. L-iżvilupp ta' sistemi bħal dawn jirrikjedu investimenti sinifikanti li huma esiġenti għall-manifatturi individwali, iżda li probabbli jistgħu jinkisbu abbażi ta' kooperazzjoni, partikolarment jekk jintuża l-finanzjament tal-Komunità. 6. L-iżgurar tal-kontinwità tal-mikrofonu bla wajers u applikazzjonijiet simili permezz tal-identifikazzjoni tal-frekwenzi futuri armonizzati . L-għan għandu jkun li tiġi ddeterminata l-aqwa strateġija biex tiżgura 'rotta ta' migrazzjoni' effiċjenti għall-utenti u l-produtturi attwali ta' tagħmir li juża l-faxex rispettivi ta' frekwenza, u jista' jinkludi ħidma teknika ulterjuri minn KEPT[29] b'mandat mill-Kummissjoni Ewropea. 7. L-adozzjoni ta' pożizzjoni komuni dwar l-użu potenzjali tal-'ispazji bojod' bħala dividend diġitali possibbli. L-Istati Membri jistgħu jiġu mistiedna biex jikkooperaw mal-Kummissjoni fil-valutazzjoni tal-possibilità tal-ftuħ tal-'ispazji l-bojod', jew spektrum interleaved mhux użat bejn iż-żoni ta' kopertura tax-xandir, għall-użu minn tagħmir tar-radju b'kapaċità ta' għarfien[30] abbażi ta' kollezzjoni komuni ta' rekwiżiti tekniċi fl-Ewropa. 6. KONKLUżJONI Il-Kummissjoni tistieden lill-Parlament Ewropew u l-Kunsill biex jagħtu l-opinjonijiet tagħhom dwar dawn il-proposti ta' politika għal strateġija kkoordinata għad-dividend diġitali. Wara li tieħu inkunsiderazzjoni kif xieraq il-kontribut miż-żewġ istituzzjonijiet, il-Kummissjoni biħsiebha tintegra l-elementi tal-proposti fi programm ta' azzjoni usa' tal-ispettru li fl-2010 għandu jitressaq quddiem il-Parlament Ewropew u l-Kunsill għall-adozzjoni. Barra minn dan, bħala kwistjoni ta' urġenza, il-kummissjoni għandha tressaq il-proposta tagħha għall-armonizzazzjoni teknika quddiem il-Kumitat tal-Ispettru tar-Radju għal opinjoni regolatorja tas-subfaxxa 790-862 MHz għal servizzi ta' komunikazzjoni elettronika. Fl-aħħar nett, l-Istati Membri se jiġu mistiedna wkoll biex jirrappurtaw lill-Kummissjoni, mhux aktar tard min-nofs l-2010, dwar il-progress li nkiseb lejn id-diżattivazzjoni f'waqtha tax-xandir analogue. [1] Li jitfaċċa fil-parti tal-medda UHF (Ultra High Frequency) (470-862 MHz) fejn tiġi trażmessa l-biċċa l-kbira tax-xandir terrestri. [2] Ħames Stati Membri diġà qalbu għad-diġitali: Il-Ġermanja, il-Finlandja, il-Lussemburgu, l-Iżvezja, l-Olanda. L-istess għamlu partijiet sostanzjali ta' żewġ Stati Membri oħra: Il-Belġju u l-Awstrija. [3] COM(2007) 700 dwar ‘Naħsdu l-benefiċċji kollha tad-dividend diġitali Ewropew: Approċċ komuni għall-użu tal-ispettru rilaxxat mill-bidla diġitali’. [4] Il-Konklużjonijiet tal-Kunsill tat-12 ta’ Ġunju 2008. [5] Ir-Riżoluzzjoni tal-Parlament Ewropew, 24 ta' Settembru 2008 [2008/2099(INI)]. [6] Ara bħala eżempju, COM(2006) 129; Commission Communication on bridging the Broadband Gap [7] COM(2008)800; ara wkoll Konklużjonijiet tal-Presidenza , il-Kunsill Ewropew, Brussell, 12 ta’ Diċembru 2008. [8] Kunsill tal-Kompetittività Key Issues Paper, Marzu 2009. [9] Il-proċeduri biex jitqassmu l-frekwenzi tar-radju għandhom ikunu oġġettivi, trasparenti, mhux diskriminatorji u proporzjonati biex jevitaw distorzjonijiet kompetittivi, partikolarment minn tqassim inugwali tal-ispettru. [10] Studju tal-Kummissjoni ‘A European approach to the digital dividend’ Settembru 2009, imwettaq minn Analysys Mason, DotEcon and Hogan&Hartson. . http://ec.europa.eu/information_society/policy//radio_spectrum/documents/studies/index_en.htm#digitaldividend2009 [11] COM(2005) 461 on EU spectrum policy priorities for the digital switchover in the context of the upcoming Regional Radiocommunication Conference 2006 (RRC-06). [12] COM(2007) 371 dwar it-tħejjija tal-Konferenza Dinjija tar-Radju 2007. [13] Bosta Stati Membri għamlu użu ta' mekkaniżmu li jippermettilhom l-użu tal-faxxa 790-862 MHz għas-servizzi tal-komunikazzjoni tal-mowbajl, fl-istennija ta' allokazzjoni kondiviża mas-servizzi tax-xandir li għandha tidħol fis-seħħ b'mod ġenerali fl-2015. [14] COM(2007) 700. [15] Mandat tal-Kummissjoni lill-KEPT dwar kunsiderazzjonijiet tekniċi dwar alternattivi ta' armonizzazzjoni għad-dividend diġitali fl-Unjoni Ewropea. [16] Għal aktar tagħrif ara http://www.analysysmason.com/EC_digital_dividend_study. [17] Għal deskrizzjoni fil-qosor ara: http://ec.europa.eu/information_society/policy/ecomm/radio_spectrum/topics/reorg/_digdiv_200907/index_en.htm. [18] Artikolu 8a(3) (numerazzjoni provviżorja) tal-abbozz tar-reviżjoni tad-Direttiva tal-Qafas. [19] Rakkomandazzjoni tal-Kummissjoni adottata flimkien ma' din il-Komunikazzjoni. [20] Skont l-aħħar sejbiet: L-Awstrija, ir-Repubblika Ċeka, il-Finlandja, Franza, il-Ġermanja, Spanja, l-Iżvezja, l-Olanda u r-Renju Unit. [21] Id-Deċiżjoni Nru 676/2002/KE tal-Parlament Ewropew u tal-Kunsill tas-7 ta' Marzu 2002 dwar qafas regolatorju għall-politika dwar l-ispettru tar-radju fil-Komunità Ewropea. [22] Opinjoni tal-RSPG dwar id-dividend diġitali, 18 ta' Settembru 2009. http://rspg.groups.eu.int/rspg_opinions/index_en.htm [23] Din tinkludi koordinazzjoni biex tiġi lliberata s-subfaxxa mill-użu attwali tagħha għal xandir ta' qawwa għolja u biex jiġi organizzat il-kompitu tagħha biex jiġu żgurati kundizzjonijiet xierqa li jħeġġu użi innovattivi, bħalma huwa broadband mingħajr wjaers. [24] Ara l-President J.M. Barroso (2009) " Linji gwida ta' politika għall-Kummissjoni li jmiss "http://ec.europa.eu/commission_barroso/president/pdf/press_20090903_MT.pdf [25] Ara wkoll l-opinjoni ta' RSPG dwar ‘Spectrum issues at outer EU borders’, RSPG08-232 19 June 2008. http://rspg.ec.europa.eu/_documents/documents/meeting/rspg16/rspg08232_finalopinion_outereuborders.pdf [26] Tliet xenarji ta' provvista tal-ispettru u sitt xenarji tad-domanda tal-ispettru (bi previżjonijiet varjanti għad-domanda għas-servizzi tax-xandir u tal-broadband bla wajers fuq tul ta' żmien) tqabblu ma' xenarju ta' referenza li jirrappreżenta r-riżultat fin-nuqqas ta' koordinazzjoni fuq livell Ewropew. [27] Valur nett privat inkrimentali (valur nett attwali akkumulat fuq 15-il sena). [28] Dawn iċ-ċifri jirrappreżentaw parti mill-valur inkrimentali stmat ta' azzjoni kkoordinata tal-UE fl-ispettru sħiħ tad-dividend diġitali — għax-xandir u l-broadband bla wajers — imsemmi fil-Kapitolu 1. Id-dettalji jinsabu fid-dokument tal-Istima tal-Impatt, it-Taqsima 5.4. [29] Il-Konferenza Ewropea tal-Amministrazzjonijiet tal-Posta u t-Telekomunikazzjoni. [30] Teknoloġiji tar-tadju b'kapaċità ta' għarfien jippermettu lit-tagħmir tar-radju li jidentifikaw frekwenzi li mhumiex okkupati minn utent primarju f'mument partikolari, u biex jisfruttawhom temporanjament.